G’n verskoning vir Schweizer-juffrou; Solidariteit wil hof toe  Elana Barkhuizen. (Foto: Solidariteit) Solidariteit berei voor vir moontlike regstappe nadat die LUR van onderwys in Noordwes steeds nie vir Elana Barkhuizen, ŉ onderwyseres van Schweizer-Reneke, om verskoning gevra het nie, selfs al het die Menseregtekommissie (MRK) die LUR al in Januarie beveel om dit te doen. Viola Motsumi, die LUR, het tot Donderdag om 16:00 kans gehad nadat Solidariteit aangekondig het dat hy met regstappe sal voortgaan indien die departement aanhou om die MRK se bevele te verontagsaam. “Ons praat deurentyd met ons regspan en oorweeg twee roetes wat uiteraard kan saamwerk,” het Anton van der Bijl, adjunkbestuurshoof van regsake, Vrydag aan Maroela Media gesê. “Een daarvan is om die LUR in die hof te daag om aan die bevele in die MRK se verslag te voldoen, en dan ook om die MRK te verplig om sy eie verslag af te dwing en die LUR aanspreeklik te hou.” Barkhuizen is destyds valslik van rassisme by Laerskool Schweizer-Reneke beskuldig. Dit het vier jaar geneem voor haar onskuld bevestig is. “Dit was maklik vir die [voormalige] LUR [Sello Lehari] om op sy rasperd te spring en Elana Barkhuizen daarvan te beskuldig dat sy skuldig is aan rassisme,” sê dr. Dirk Hermann, bestuurshoof van Solidariteit. “Hy het ŉ oproep op mense gedoen om teen haar en die skool te mobiliseer en het haar absoluut verneder in die publiek. Intussen het dit uit die Menseregtekommisie-verslag geblyk dat sy heeltemal onskuldig was. Inteendeel, het sy eintlik op ŉ baie mooi manier teenoor die kindertjies opgetree. “Dit is die LUR wat skuldig is aan rasgemotiveerde menseregteskendings, nie net van Elana nie, maar ook van die kinders. “Noudat hy skuldig bevind is, is hy nie eens bereid om verskoning te vra nie. Toe hy haar beskuldig het, het hy haar in die openbaar verneder, maar nou wil hy nie in die openbaar om verskoning vra nie.” Hermann sê Solidariteit sal die saak nie daar laat nie en sal voortgaan met druk totdat die LUR en departement doen wat reg is. Hy meen ŉ verskoning is die minste wat gedoen kan word, soos die MRK verwag. Maroela Media het vroeër berig dat die MRK ná ŉ jare lange ondersoek in Januarie vanjaar bevind het dat die kantoor van die LUR Barkhuizen se reg op privaatheid, haar regte op ŉ behoorlike proses, veiligheid, vryheid van beweging en assosiasie geskend en boonop haar menswaardigheid gekrenk het. Die kommissie het in sy verslag opdrag gegee dat die huidige LUR (Motsumi) binne 14 dae ná die uitreiking van hierdie verslag ŉ skriftelike, openbare verskoning aan Barkhuizen moet gee vir die wyse waarop haar departement en die voormalige LUR Barkhuizen behandel het. Die skriftelike verskoning moet voorts in minstens een nasionale koerant geplaas word, en vir minstens een maand op die departement se webblad verskyn, het die MRK gelas.